text: Regionen vil ud af kontrakten med Bios
  27 august 2015 kl. 19.54
  JydskeVestkysten erfarer, at man i Region Syddanmark arbejder på at komme ud af kontrakten med Bios.
  Bios står ellers til at skulle overtage ambulancedriften i Region Syddanmark om fire dage, men efter det kom frem tidligere torsdag, at der fortsat er huller i vagtplanen, har det fået regionen til at vende. Den 10-årige kontrakt med Bios forsøger Region Syddanmark derfor at komme ud af, erfarer JydskeVestkysten.
  Avisen skriver, at regionens embedsfolk med sundhedsdirektør Jens Elkjær som frontfigur er ved at undersøge de juridiske og økonomiske konsekvenser, hvis Region Syddanmark springer fra kontrakten. Også Kammeradvokaten skulle ifølge avisen være involveret i sagen.
  Derudover skulle Region Syddanmark også være ved at undersøge, om og hvordan der kan etableres et ambulanceberedskab, som kan agere alternativ til Bios.
  